প্যারিচাঁদ মিত্র মিলনসাগর Pyarichand Mitra MILANSAGAR
কবি প্যারিচাঁদ মিত্র  -র ছদ্মনাম টেকচাঁদ ঠাকুর | তাঁর জন্মস্থান কলকাতার নিমতলা | পিতা
রামনারায়ণ মিত্র বিশিষ্ট সংগীতজ্ঞ ছিলেন | তাঁরই উদ্যোগে রাজা রামমোহন রায়ের "সঙ্গীততরঙ্গ" গ্রন্থটি
প্রকাশিত হয়েছিল |
প্যারিচাঁদ বাংলা, ফারসী ও ইংরেজী এই তিনটি ভাষাতেই পারদর্শীতা লাভ করেছিলেন | তিনি হিন্দু
কলেজের ছাত্র ছিলেন এবং উনবিংশ শতাব্দীর ইংরেজী শিক্ষিত চিন্তাশীল বাঙালীদের অন্যতম |
১৮৩৫ সালে তিনি কলকাতা পাবলিক লাইব্রেরির ডেপুটি লাইব্রেরিয়ান পদে মনোনিত হন এবং পরে
লাইব্রেরির সেক্রেটারি ও লাইব্রেরিয়ান পদে উন্নিত হন | কিছুকাল পর তিনি এই কাজ ছেড়ে ব্যাবসায়ে
মনোনিবেশ করে সফলতা অর্জন করেন |
তিনি রাধানাথ শিকদারের সঙ্গে "মাসিক পত্রিকা" (১৬ অগাস্ট ১৮৫৪) নামক একটি মাসিক পত্রিকা প্রকাশ
করেন | এই পত্রিকায় তিনি চলিত বাংলাভাষায় প্রথম উপন্যাস "আলালের ঘরের দুলাল" রচনা করেন |
১৮৫৮ সালে এটি বই আকারে প্রকাশিত হয় |
সাহিত্য সম্রাট  বঙ্কিমচন্দ্র চট্টোপাধ্যায় এই সম্বন্ধে লিখেছেন...
.         "যে ভাষা সকল বাঙালীর বোধগম্য এবং সকল বাঙালী কর্তৃক ব্যবহৃত, প্রথম তিনিই
.         তাহা গ্রন্থ প্রণয়নে ব্যাবহার করিলেন.... তাঁহার দ্বিতীয় অক্ষয়কীর্তি এই যে তিনিই প্রথম
.         দেখাইলেন যে সাহিত্যের প্রকৃত উপাদান আমাদের ঘরেই আছে---তাহার জন্য ইংরেজী
.         বা সংস্কৃতের কাছে ভিক্ষা চাহিতে হয় না |"
তাঁর রচনার মধ্যে রয়েছে "মদ খাওয়া বড় দায় জাত থাকার কি উপায়" (১৮৫৯), "রামারঞ্জিকা" (১৮৬০),
"যৎকিঞ্চিৎ" (১৮৬৫), "অভেদী" (১৮৭১) প্রভৃতি নৈতিক কাহিনী, "গীতাঙ্কুর" (১৮৬১) নামে ব্রহ্মসংগীতের
সংকলন, "ডেভিড হেয়ারের জন্মচরিত" (১৮৭৮) প্রভৃতি | তাঁর রচনায় তাঁর ধর্মচিন্তা এবং সমাজজিজ্ঞাসার
নিদর্শন রয়েছে |
উত্স :   দুর্গাদাস লাহিড়ি, বাঙালীর গান ১৯০৫
.          ডঃ শিশির কুমার দাশ, সংসদ সাহিত্য সঙ্গী ২০০৩
আমাদের যোগাযোগের ঠিকানা :-
মিলনসাগর
srimilansengupta@yahoo.co.in
.